
Sülysáp Város Önkormányzata Képviselő-testületének

2016. február 18-án tartandó munkaterv szerinti ülésére

18. napirendhez

Tárgy: Tiltakozás a kötelező betelepítési kvóta bevezetése ellen
Tisztelt Képviselő-testület!

Köztudott, hogy 2015-ben másfélmillió bevándorló, egy országnyi ember lépett be illegálisan Európába, ráadásul ez a folyamat azóta is zajlik. Tőlünk délre a magyar határoknál, Horvátországon és Szlovénián keresztül ma is naponta ezrek lépnek be illegálisan az Európai Unió területére. Az ellenőrizetlen bevándorlás komoly biztonsági kockázatot jelent, és nemcsak a terrorizmus kockázatát növeli, hanem a bűnözését is. 
Ezzel párhuzamosan - mint azt a híradásokból is láthatjuk - a magyar kormány számára elsődleges szempont a magyar emberek, a magyar családok biztonsága, azonban ennek biztosításához minden támogatásra szüksége van.

A kötelező betelepítési kvóta veszélye nem múlt el: Németország, Ausztria és a Benelux államok kormányai 45 ezer embert akarnak visszaküldeni Magyarországra, ezért továbbra is szükség van a kvóta elleni határozott fellépésre. 

A tiltakozáshoz ​– sok százezer magyar ember mellett ​- Képviselő-testületünk is csatlakozhat a most előterjesztett határozati javaslat elfogadásával.

…/2016. (II. 18.) ÖKT határozati javaslat
Sülysáp Város Önkormányzatának Képviselő-testülete 
1./ Kinyilvánítja, hogy elutasítja a kötelező betelepítési kvótát. A kötelező betelepítési kvóta jogtalan, értelmetlen, növeli a bűnözés kockázatát és a terrorveszélyt, veszélyezteti a kultúránkat és a mindennapjaink biztonságát, vállalhatatlan terheket jelent a szociális, egészségügyi és oktatási rendszerünkre. 
2./ Kéri a magyar kormányt, hogy minden lehetséges eszközzel akadályozza meg az illegális migránsok beáramlását és a kötelező betelepítési kvótát, védje meg Magyarországot és a magyar embereket.

